Document ID: 31988R3860

*****
ΚΑΝΟΝΙΣΜΟΣ (ΕΟΚ) αριθ. 3860/88 ΤΟΥ ΣΥΜΒΟΥΛΙΟΥ
της 9ης Δεκεμβρίου 1988
για τον καθορισμό, για την αλιευτική περίοδο 1989, των τιμών προσανατολισμού των προϊόντων αλιείας που απαριθμούνται στο παράρτημα Ι σημεία Α, Δ και Ε του κανονισμού (ΕΟΚ) αριθ. 3796/81
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3468/88 (2), και ιδίως το άρθρο 10 παράγραφος 3,
την πρόταση της Επιτροπής,
Εκτιμώντας:
ότι το άρθρο 10 παράγραφοι 1 και 2 του κανονισμού (ΕΟΚ) αριθ. 3796/81 προβλέπει ότι, για καθένα από τα προϊόντα που απαριθμούνται στο παράρτημα Ι σημεία Α, Δ και Ε αυτού του κανονισμού, καθορίζεται τιμή προσανατολισμού σε τέτοιο επίπεδο ώστε να συμβάλλει στην εξασφάλιση της σταθεροποίησης των τιμών στις αγορές χωρίς, ωστόσο, να οδηγεί στο σχηματισμό πλεονασμάτων στην Κοινότητα· ότι το επίπεδο αυτό πρέπει να συμβάλλει στη στήριξη του εισοδήματος των παραγωγών λαμβάνοντας επίσης υπόψη τα συμφέροντα των καταναλωτών·
ότι η τιμή προσανατολισμού καθορίζεται βάσει της μέσης τιμής, όπως ορίζεται στο άρθρο 10 παράγραφος 2 του κανονισμού αυτού και των προοπτικών εξέλιξης της παραγωγής και της ζήτησης·
ότι η εφαρμογή των κριτηρίων που ορίζονται στο άρθρο 10 του κανονισμού (ΕΟΚ) αριθ. 3796/81, και επαναλαμβάνονται παραπάνω, οδηγεί, για την αλιευτική περίοδο 1989, όσον αφορά ορισμένα προϊόντα, στη διατήρηση ή στη μείωση των τιμών, σε σχέση με τις τιμές που ισχύουν κατά την τρέχουσα περίοδο· ότι, ελλείψει ορισμένων στοιχείων ως προς την εξέλιξη των τιμών κάθε προϊόντος αλιείας με ορισμένα εμπορικά χαρακτηριστικά, πρέπει να ληφθεί υπόψη η σχέση μεταξύ των μέσων σταθμισμένων μέσων τιμών της αγοράς που διαμορφώθηκαν κατά τον προηγούμενο καθορισμό των τιμών που διαμορφώνονται σήμερα·
ότι, κατ' εφαρμογή των άρθρων 169 και 356 της πράξης προσχώρησης, την 1η Ιανουαρίου 1989 πρέπει να γίνει μια τέταρτη προσέγγιση τιμών προσανατολισμού για τις σαρδέλλες του Ατλαντικού του είδους Sardina pilchardus και τις αντσούγιες ( Engraulis spp.),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι τιμές προσανατολισμού της αλιευτικής περιόδου από την 1η Ιανουαρίου έως τις 31 Δεκεμβρίου 1989, για τα προϊόντα που απαριθμούνται στο παράρτημα Ι σημεία Α, Δ και Ε του κανονισμού (ΕΟΚ) αριθ. 3796/81, και οι κατηγορίες στις οποίες αναφέρονται καθορίζονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Δεκεμβρίου 1988.

Labels: 2